text: [{"text_idx": "#000004", "text": "Kooriyaan Kaabaa fi Kooriyaan kibbaa lola waggaa 50 dura geggeessan booda, hariiroon biyyoota lamaanii woggoota lamaan dabran fooyyee agarsiisee ture. Kanuma hordofuun walqunnamtii isaanii cimsuuf jecha, bara 2018 waajjira waliinii daangaa biyyoota lamaanii irratti banatanii turan.\nHaata\u2019u malee mariin biyyoota lamaanii fi Ameerikaa jiddutti jalqabamee ture eega fashalaahee asitti, hariiroon Kooriyaa lamaaniitis deebi\u2019ee boorahuun sadarkaa hamaa irra gahuu gabaafame.\nQondaaltonni Kooriyaa Kaabaa qoqqobbii Ameerikaan biyya isanii irra keetteen mufatan, dallansuu isaanii kooriyaa Kibbaa irratti ibsatuu kan jalqaban tahuu odeeyfannoon ni addeessa. Haaluma kanaan Kooriyaan Kaabaa ibsa torbee dabre baasteen, Kooriyaan Kibbaa mormitoota bulchiinsa Kim Jong Un biyyattii keessa qubsiisuun deeggaruu hatattamaa dhaabuu akka qabdu; yoo didde ammoo tarkaanfii waraanaa kan fudhatan tahuu akeekkachiistee turte.\nKanuma hordofuun ganama har\u2019aa Kooriyaan Kibbaa naannoo daangaa biyyoota lamaanii kan sochii waraanaa irraa akka bilisa tahu walii galamee ture keessa, dursitee humna waaranaa isii bobbaasuuf qophii tahuu akeekkachiifte. Sa\u2019aatii muraasa booda ammoo Kooriyaan Kaabaa waajjira waloo boombiin barbadeessuu qobdaaltonni waraana Kooriyaa Kibbaa beeksisan."}]